sukhrobnurali/uzbek-legal-corpus huggingface dataset:
“Surxon” davlat qoʻriqxonasining qoʻriqlanma zonasi chegarasiga oʻzgartirish kiritish toʻgʻrisida
(resolution, 2025-10-27)

Surxondaryo viloyatida chinni sanoatini rivojlantirish va chinni sanoati uchun zarur boʻlgan xomashyo zaxiralaridan oqilona foydalanish hamda yangi ish oʻrinlarini yaratish maqsadida Vazirlar Mahkamasi qaror qiladi: 1. Surxondaryo viloyati hokimligi hamda Ekologiya, atrof-muhitni muhofaza qilish va iqlim oʻzgarishi vazirligining “Surxon” davlat qoʻriqxonasining qoʻriqlanma zonasi chegarasiga oʻzgartirish kiritish toʻgʻrisidagi taklifi maʼqullansin. 2. Vazirlar Mahkamasining “Muhofaza etiladigan tabiiy hududlarning qoʻriqlanma zonalarini belgilash boʻyicha qoʻshimcha chora-tadbirlar toʻgʻrisida” 2021-yil 5-maydagi 282-son qaroriga ilovaga muvofiq oʻzgartirishlar kiritilsin. 3. Surxondaryo viloyati hokimligi Ekologiya, atrof-muhitni muhofaza qilish va iqlim oʻzgarishi vazirligi, Togʻ-kon sanoati va geologiya vazirligi, Iqtisodiyot va moliya vazirligi huzuridagi Kadastr agentligi bilan birgalikda ikki oy muddatda: ushbu qarorga ilovaga muvofiq “Surxon” davlat qoʻriqxonasining qoʻriqlanma zonacidagi tabiatni muhofaza qilish, sogʻlomlashtirish va rekreatsiya maqsadlariga moʻljallangan yer uchastkalari (keyingi oʻrinlarda — yer uchastkalari) belgilangan tartibda tuman hokimligi zaxirasiga qaytarilishini; yer uchastkalari tabiatni muhofaza qilish, sogʻlomlashtirish va rekreatsiya maqsadlariga moʻljallangan yerlar toifasidan sanoat, transport, aloqa, mudofaa va boshqa maqsadlarga moʻljallangan yerlar toifasiga oʻtkazilishini; yer uchastkalaridan belgilangan maqsadlarda foydalanilishini taʼminlasin. 4. Iqtisodiyot va moliya vazirligi huzuridagi Kadastr agentligi ikki oy muddatda Yer resurslarining holati toʻgʻrisidagi milliy hisobotga ushbu qarorga muvofiq tegishli oʻzgartirishlar kiritsin. 5. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov hamda Surxondaryo viloyati hokimi U.B. Qosimov zimmasiga yuklansin. 1. 1-banddagi “16 695” raqami “16 691” raqami bilan almashtirilsin. 2. 4-ilovaning 3-pozitsiyasi “Oʻtloq va yaylovlar” ustunidagi “9 425” raqami “9 421” raqami bilan hamda “Jami yer maydoni” ustundagi “10 423,40” raqami “10 419,40” raqami bilan almashtirilsin.
Davlat fuqarolik xizmatchilari faoliyatining samaradorligini eng muhim koʻrsatkichlar asosida baholash uslubiyatiga qoʻshimcha va oʻzgartirishlar kiritish toʻgʻrisida
(order, 2025-10-17)

Oʻzbekiston Respublikasi Prezidentining 2025-yil 7-avgustdagi PF-129-son “Qoraqalpogʻiston Respublikasi Vazirlar Kengashi, viloyatlar va Toshkent shahri hamda tuman (shahar) hokimliklari xodimlarining mehnatiga haq toʻlash va ularni moddiy ragʻbatlantirish tizimini takomillashtirish chora-tadbirlari toʻgʻrisida”gi Farmoniga muvofiq buyuraman: 1. Oʻzbekiston Respublikasi Prezidenti huzuridagi Davlat xizmatini rivojlantirish agentligi direktorining 2022-yil 21-noyabrdagi 2-2022-son buyrugʻi (roʻyxat raqami 3407, 2022-yil 28-dekabr) (Qonunchilik maʼlumotlari milliy bazasi, 28.12.2022-y., 10/22/3407/1127-son) bilan tasdiqlangan Davlat fuqarolik xizmatchilari faoliyatining samaradorligini eng muhim koʻrsatkichlar asosida baholash uslubiyatiga ilovaga muvofiq qoʻshimcha va oʻzgartirishlar kiritilsin. 2. Mazkur buyruq Oʻzbekiston Respublikasi Iqtisodiyot va moliya vazirligi, Kambagʻallikni qisqartirish va bandlik vazirligi, Raqamli texnologiyalar vazirligi hamda Oʻzbekiston Kasaba uyushmalari Federatsiyasi Kengashi bilan kelishilgan. 3. Ushbu buyruq rasmiy eʼlon qilingan kundan eʼtiboran bir oydan keyin kuchga kiradi. 1. 1-bandning ikkinchi xatboshisi “baholashning alohida tartibi belgilangan davlat organlaridagi lavozimlarga” degan soʻzlardan keyin “, shuningek mahalliy ijro etuvchi hokimiyat organlaridagi lavozimlarga” degan soʻzlar bilan toʻldirilsin. 2. 2-bandning oʻn beshinchi va oʻn oltinchi xatboshilaridagi “Davlat xizmatini rivojlantirish agentligining” degan soʻzlar “Boshqaruv samaradorligi agentligining” degan soʻzlar bilan almashtirilsin. 3. 3-bandning toʻrtinchi xatboshisidagi “Davlat xizmatini rivojlantirish agentligining” degan soʻzlar “Boshqaruv samaradorligi agentligining” degan soʻzlar bilan almashtirilsin. 4. 4-banddagi “Davlat xizmatini rivojlantirish agentligi” degan soʻzlar “Boshqaruv samaradorligi agentligi” degan soʻzlar bilan almashtirilsin. 5. 8-bandning ikkinchi xatboshisidagi “Davlat xizmatini rivojlantirish agentligining” degan soʻzlar “Boshqaruv samaradorligi agentligining” degan soʻzlar bilan almashtirilsin. 6. 9-bandning birinchi xatboshisidan “, mahalliy ijroiya hokimiyati organlarida Axborot-tahlil guruhlari” degan soʻzlar chiqarib tashlansin. 7. 11-band quyidagi tahrirda bayon etilsin: “11. Davlat organining tarkibiy tuzilmalari, shuningdek hududiy va idoraviy mansub tashkilotlari hamda ularning tarkibiy boʻlinmalarida davlat fuqarolik xizmatchisi faoliyati EMSKning maqsadli koʻrsatkichlarini ishlab chiqish, tasdiqlash va baholash ushbu Uslubiyatning 1-ilovasiga muvofiq sxema boʻyicha amalga oshiriladi.”. 8. 19-banddan beshinchi — oʻn ikkinchi xatboshilar chiqarib tashlansin. 9. 37-banddagi “Davlat xizmatini rivojlantirish agentligi” degan soʻzlar “Boshqaruv samaradorligi agentligi” degan soʻzlar bilan almashtirilsin. 10. 2-ilova oʻz kuchini yoʻqotgan deb topilsin.
“Soliq hisobotining shakllarini tasdiqlash toʻgʻrisida”gi qarorga oʻzgartirishlar kiritish haqida
(resolution, 2025-10-16)

Oʻzbekiston Respublikasining Soliq kodeksi, Oʻzbekiston Respublikasining “Yer qaʼri toʻgʻrisida”gi va 2024-yil 24-dekabrdagi OʻRQ-1014-son “Soliq va budjet siyosatining 2025-yilga moʻljallangan asosiy yoʻnalishlari qabul qilinganligi munosabati bilan Oʻzbekiston Respublikasining ayrim qonun hujjatlariga qoʻshimcha va oʻzgartirishlar kiritish toʻgʻrisida”gi qonunlariga muvofiq Oʻzbekiston Respublikasi Soliq qoʻmitasi qaror qiladi: 1. Oʻzbekiston Respublikasi Davlat soliq qoʻmitasining 2020-yil 28-yanvardagi 2020-03-son “Soliq hisobotining shakllarini tasdiqlash toʻgʻrisida”gi qaroriga (roʻyxat raqami 3221, 2020-yil 24-fevral) (Qonun hujjatlari maʼlumotlari milliy bazasi, 24.02.2020-y., 10/20/3221/0203-son) ilovaga muvofiq oʻzgartirishlar kiritilsin. 2. Mazkur qaror Oʻzbekiston Respublikasi Iqtisodiyot va moliya vazirligi bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi. 1. Muqaddimadagi “Yer osti boyliklari toʻgʻrisida” degan soʻzlar “Yer qaʼri toʻgʻrisida” degan soʻzlar bilan almashtirilsin. 2. 5-ilovaning Yer qaʼridan foydalanganlik uchun soliq hisob-kitobiga 4-ilova mazkur oʻzgartirishlarning ilovasiga muvofiq tahrirda bayon etilsin. 3. 15-ilovaning Mahsulot taqsimotiga oid bitim doirasida yer qaʼridan foydalanganlik uchun soliq hisob-kitobiga 3-ilovaning 48-pozitsiyasi “Hisob-kitobda koʻrsatilishi lozim boʻlgan oʻlchov birligi” ustunidagi “metr kub” degan soʻzlar “tonna” degan soʻz bilan almashtirilsin.
Zargarlik sohasida faoliyat yuritayotgan tadbirkorlik subyektlarini yanada qoʻllab-quvvatlash chora-tadbirlari toʻgʻrisida
(resolution, 2025-10-15)

Zargarlik sohasida faoliyat yuritayotgan tadbirkorlik subyektlariga har tomonlama koʻmaklashish hamda aholining yuqori sifatli mahalliy zargarlik buyumlariga boʻlgan talabini qondirish maqsadida qaror qilaman: 1. Oʻzbekiston Respublikasi Prezidentining 2022-yil 23-dekabrdagi PQ-452-son qarorining 2-bandiga muvofiq qimmatbaho metallarni birja savdolari hamda toʻgʻridan-toʻgʻri shartnomalar orqali sotishda beriladigan chegirmalarning amal qilish muddati 2029-yil 1-fevralga qadar uzaytirilsin. 2. Belgilansinki, 2026-yil 1-fevraldan boshlab ushbu qarorning 1-bandida nazarda tutilgan chegirmalardan foydalanadigan zargarlik buyumlarini ishlab chiqaruvchi tadbirkorlik subyektlarining roʻyxatini shakllantirishda quyidagi qoʻshimcha mezonlar inobatga olinadi: (a) yaratilgan yangi ish oʻrinlariga ishga qabul qilingan zargarlar (MXSK — 08 boʻyicha kodi — 7313) bilan belgilangan tartibda mehnat shartnomasi tuzilgani va ularga mehnatga haq toʻlashning eng kam miqdorining toʻrt baravaridan kam boʻlmagan miqdorda ish haqi hisoblangani hamda ushbu holat soliq organlari tomonidan tasdiqlangani; (b) zargarlik markazlarida kamida bir oy davomida faoliyat olib borayotgan tadbirkorlik subyekti boʻlishi. 3. Iqtisodiyot va moliya vazirligi Markaziy bank hamda Togʻ-kon sanoati va geologiya vazirligi bilan birgalikda birja savdolari va toʻgʻridan-toʻgʻri shartnomalar asosida oltin sotish hajmlarini oshirish choralarini koʻrsin. 4. Iqtisodiyot va moliya vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 5. Mazkur qaror ijrosini nazorat qilish Bosh vazir oʻrinbosari J.A. Qoʻchqorov zimmasiga yuklansin.
Maktabgacha taʼlim tashkilotlari va maktab-internatlardagi bolalar taʼminotiga haq toʻlash tartibi toʻgʻrisidagi nizomga oʻzgartirish va qoʻshimchalar kiritish haqida
(resolution, 2025-10-13)

Oʻzbekiston Respublikasi Prezidentining 2025-yil 14-avgustdagi PF-133-son “Oʻzbekistondagi bir guruh falastinlik fuqarolarga davlat gʻamxoʻrligi, mehr-shafqat tamoyillari asosida koʻmak berish tizimini yoʻlga qoʻyish chora-tadbirlari toʻgʻrisida”gi Farmoni hamda 2024-yil 10-maydagi PQ-175-son “Tazyiq va zoʻravonlikdan jabrlangan shaxslarga ijtimoiy xizmatlar koʻrsatishni takomillashtirish boʻyicha qoʻshimcha chora-tadbirlar toʻgʻrisida”gi qaroriga muvofiq Oʻzbekiston Respublikasi Maktabgacha va maktab taʼlimi vazirligi hamda Iqtisodiyot va moliya vazirligi qaror qiladi: 1. Oʻzbekiston Respublikasi Xalq taʼlimi vazirligi va Moliya vazirligining 2016-yil 25-iyuldagi 8-mh va 55-son buyrugʻi (roʻyxat raqami 2821, 2016-yil 23-avgust) (Oʻzbekiston Respublikasi qonun hujjatlari toʻplami, 2016-y., 34-son, 406-modda) bilan tasdiqlangan Maktabgacha taʼlim tashkilotlari va maktab-internatlardagi bolalar taʼminotiga haq toʻlash tartibi toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. 19-bandda: ikkinchi xatboshi quyidagi tahrirda bayon etilsin: “Boquvchisini yoʻqotgan ayollarning, Ayollarni reabilitatsiya qilish va moslashtirish respublika markazining hududiy markazlariga joylashtirilgan xotin-qizlarning farzandlari, shuningdek vatan himoyasi va el-yurtimiz tinchligi yoʻlida yaralanganligi, kontuziya yoki mayib boʻlganligi oqibatida halok boʻlgan harbiy xizmatchilar va xodimlarning farzandlari mazkur bandning birinchi xatboshisida koʻrsatilgan kvotadan qatʼi nazar ota-onalar toʻlovidan ozod qilinadi.”; quyidagi mazmundagi uchinchi va toʻrtinchi xatboshilar bilan toʻldirilsin: “Bunda, Ayollarni reabilitatsiya qilish va moslashtirish respublika markazining hududiy markazlariga joylashtirilgan xotin-qizlar ular ushbu markazlarda boʻlgan vaqt mobaynida toʻlovdan ozod etiladi. Oʻzbekiston Respublikasi Prezidentining 2025-yil 14-avgustdagi PF-133-son “Oʻzbekistondagi bir guruh falastinlik fuqarolarga davlat gʻamxoʻrligi, mehr-shafqat tamoyillari asosida koʻmak berish tizimini yoʻlga qoʻyish chora-tadbirlari toʻgʻrisida”gi Farmonining 9-bandiga muvofiq, Oʻzbekistonga olib kelingan falastinlik fuqarolarning farzandlari mazkur bandning birinchi xatboshisida koʻrsatilgan kvotadan qatʼi nazar 2028-yil 1-yanvarga qadar ota-onalar toʻlovidan ozod qilinadi.”. 2. 20-bandda: “v” kichik banddagi “guvohnomasi.” degan soʻz “guvohnomasi;” degan soʻz bilan almashtirilsin; quyidagi mazmundagi “g” va “d” kichik bandlar bilan toʻldirilsin: “g) Ayollarni reabilitatsiya qilish va moslashtirish respublika markazining hududiy markazlariga joylashtirilgan xotin-qizlarning farzandlari uchun ularning onasi ushbu markazlarga joylashtirilganligi toʻgʻrisida maʼlumot; d) Oʻzbekistonga olib kelingan falastinlik fuqarolarning farzandligini tasdiqlovchi maʼlumot.”.
Oʻzbekiston Respublikasi Davlat budjeti pul mablagʻlarini kassali rejalashtirish va boshqarishni amalga oshirish boʻyicha hujjat shakllari va ularni taqdim qilish tartibi toʻgʻrisidagi yoʻriqnomaga oʻzgartirishlar kiritish haqida
(order, 2025-10-13)

Oʻzbekiston Respublikasi Prezidentining 2022-yil 21-dekabrdagi PF-269-son “Yangi Oʻzbekiston maʼmuriy islohotlarini amalga oshirish chora-tadbirlari toʻgʻrisida”gi Farmoni hamda Oʻzbekiston Respublikasi Vazirlar Mahkamasining 2025-yil 30-iyundagi 400-son “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida”gi qaroriga muvofiq buyuraman: 1. Oʻzbekiston Respublikasi moliya vazirining 2018-yil 9-apreldagi 76-son buyrugʻi (roʻyxat raqami 3009, 2018-yil 11-may) (Qonun hujjatlari maʼlumotlari milliy bazasi, 14.05.2018-y., 10/18/3009/1212-son) bilan tasdiqlangan Oʻzbekiston Respublikasi Davlat budjeti pul mablagʻlarini kassali rejalashtirish va boshqarishni amalga oshirish boʻyicha hujjat shakllari va ularni taqdim qilish tartibi toʻgʻrisidagi yoʻriqnomaga ilovaga muvofiq oʻzgartirishlar kiritilsin. 2. Mazkur buyruq Oʻzbekiston Respublikasi Soliq qoʻmitasi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. 1. Muqaddima quyidagi tahrirda bayon etilsin: “Mazkur Yoʻriqnoma Oʻzbekiston Respublikasi Davlat budjeti (bundan buyon matnda Davlat budjeti deb yuritiladi) pul mablagʻlarini kassali rejalashtirish va boshqarishni amalga oshirish boʻyicha hujjat shakllarini toʻldirish va taqdim qilish tartibini belgilaydi.”. 2. 1-band quyidagi tahrirda bayon etilsin: “1. Ushbu Yoʻriqnoma Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasi va uning hududiy boʻlinmalari (bundan buyon matnda Gʻaznachilik xizmati boʻlinmalari deb yuritiladi), Oʻzbekiston Respublikasi Soliq qoʻmitasi (bundan buyon matnda SQ deb yuritiladi), Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi (bundan buyon matnda BQ deb yuritiladi), shuningdek soliq va yigʻimlarni undirish boʻyicha boshqa vakolatli organlar (bundan buyon matnda boshqa vakolatli organlar deb yuritiladi), budjet tashkilotlari va budjet mablagʻlari oluvchilarga nisbatan tatbiq etiladi.”. 3. 2, 6, 8, 10 va 13-bandlardagi “DSQ, DBQ” qisqartmalari “SQ, BQ” qisqartmalari bilan almashtirilsin. 4. 7-banddagi “DSQ” va “DBQ” qisqartmalari tegishli ravishda “SQ” va “BQ” qisqartmalari bilan almashtirilsin. 5. 1-ilovaning “Subyektlar” ustunida: “DSQ” va “DBQ” qisqartmalari tegishli ravishda “SQ” va “BQ” qisqartmalari bilan almashtirilsin; “Moliya vazirligining” degan soʻzlar “Iqtisodiyot va moliya vazirligining” degan soʻzlar bilan almashtirilsin; “Oʻzbekiston Respublikasi Moliya vazirligi Gʻaznachiligi” degan soʻzlar “Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasi” degan soʻzlar bilan almashtirilsin. 6. 5 va 6-ilovalari izohlarining birinchi xatboshilari quyidagi tahrirda bayon etilsin:
Budjet tashkilotlari va budjet mablagʻlari oluvchilarning xarajatlar smetasi va shtat jadvallarini tuzish, tasdiqlash va roʻyxatdan oʻtkazish tartibi toʻgʻrisidagi nizomning 30-bandiga oʻzgartirish kiritish toʻgʻrisida
(order, 2025-10-13)

Oʻzbekiston Respublikasi Prezidentining 2022-yil 6-iyundagi PQ-268-son “Davlat sport-taʼlim muassasalari faoliyatini mutlaqo yangi tizim asosida tashkil qilish chora-tadbirlari toʻgʻrisida”gi qarori, Oʻzbekiston Respublikasi Vazirlar Mahkamasining 2025-yil 5-avgustdagi 496-son “Sport sohasida davlat boshqaruvi tizimi takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida”gi qaroriga muvofiq buyuraman: 1. Oʻzbekiston Respublikasi moliya vazirining 2014-yil 14-noyabrdagi 74-son buyrugʻi (roʻyxat raqami 2634, 2014-yil 15-dekabr) (Oʻzbekiston Respublikasi qonun hujjatlari toʻplami, 2014-y., 51-son, 612-modda) bilan tasdiqlangan Budjet tashkilotlari va budjet mablagʻlari oluvchilarning xarajatlar smetasi va shtat jadvallarini tuzish, tasdiqlash va roʻyxatdan oʻtkazish tartibi toʻgʻrisidagi nizomning 30-bandi beshinchi xatboshisidagi “olimpiya zaxiralari kollejlari” degan soʻzlar “olimpiya va paralimpiya sport turlariga tayyorlash markazlari” degan soʻzlar bilan almashtirilsin. 2. Mazkur buyruq rasmiy eʼlon qilingan kundan eʼtiboran kuchga kiradi.
Davlat ijrochilarining ish hajmi meʼyorlarini tasdiqlash haqida
(order, 2025-10-09)

Oʻzbekiston Respublikasining “Prokuratura toʻgʻrisida”gi hamda “Sud hujjatlari va boshqa organlar hujjatlarini ijro etish toʻgʻrisida”gi qonunlariga muvofiq buyuraman: 1. Davlat ijrochilarining ish hajmi meʼyorlari ilovaga muvofiq tasdiqlansin. 2. Belgilansinki, Davlat ijrochilarining ish hajmi meʼyorlaridan davlat ijrochilarining shtat birliklari boʻyicha takliflarni ishlab chiqish va Oʻzbekiston Respublikasi Bosh prokuraturasi huzuridagi Majburiy ijro byurosi organlarining samarali faoliyatini tashkillashtirishda, shuningdek ish hajmini rejalashtirishda, har bir davlat ijrochisining faoliyatini, shuningdek ularga yuklatilgan majburiyatlarni bajarish uchun obyektiv imkoniyatlarini baholashda foydalaniladi. 3. Mazkur buyruq Oʻzbekiston Respublikasi Kambagʻallikni qisqartirish va bandlik vazirligi hamda Oʻzbekiston Kasaba uyushmalari Federatsiyasi Kengashi bilan kelishilgan. 4. Ushbu buyruq rasmiy eʼlon qilingan kundan eʼtiboran bir oydan keyin kuchga kiradi.
Oʻzbekiston Respublikasi temir yoʻl transportida yuk tashish qoidalariga oʻzgartirishlar kiritish toʻgʻrisida
(order, 2026-02-02)

Oʻzbekiston Respublikasining “Texnik jihatdan tartibga solish toʻgʻrisida”gi Qonuni hamda Oʻzbekiston Respublikasi Vazirlar Mahkamasining 2025-yil 31-iyuldagi 480-son “Temir yoʻl transporti infratuzilmasi xavfsizligi toʻgʻrisidagi texnik reglamentni tasdiqlash haqida”gi qaroriga muvofiq buyuraman: 1. Oʻzbekiston Respublikasi transport vazirining 2023-yil 5-avgustdagi 22-son buyrugʻi (roʻyxat raqami 3457, 2023-yil 21-sentabr) (Qonunchilik maʼlumotlari milliy bazasi, 23.09.2023-y., 10/23/3457/0724-son) bilan tasdiqlangan Oʻzbekiston Respublikasi temir yoʻl transportida yuk tashish qoidalariga ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur buyruq ilovasining 1-bandi 2026-yil 2-fevraldan boshlab kuchga kiradi. 1. 1-bandda: sakkizinchi xatboshi quyidagi tahrirda bayon etilsin: “temir yoʻl transporti infratuzilmasi — texnologik majmua boʻlib, ushbu majmua faoliyatini taʼminlovchi temir yoʻllarni, temir yoʻl stansiyalarini, elektr taʼminoti qurilmalarini, aloqa tarmoqlarini, signalizatsiya, markazlashtirish va bloklash tizimlarini, axborot majmualarini, harakatni boshqarish tizimini, binolar, inshootlar, qurilmalar, jihozlar va uskunalarni oʻz ichiga oladi;”; oʻninchi xatboshi quyidagi tahrirda bayon etilsin: “temir yoʻl stansiyasi — poyezdlarni qabul qilish, joʻnatish, kesishtirish va quvib oʻtish operatsiyalarini, bagajni, yuk bagajini, yuklarni, pochta va kuryerlik joʻnatmalarini qabul qilish, berish hamda yoʻlovchilarga xizmat koʻrsatish operatsiyalarini, poyezdlarni tarqatish va tuzish boʻyicha manyovr ishlarini hamda poyezdlar bilan texnik operatsiyalarni amalga oshirish imkonini beradigan, asosiy temir yoʻllardan tashqari temir yoʻllarning qoʻshimcha guruhlariga ega boʻlgan alohida punkt;”. 2. 11-bandning beshinchi xatboshisidagi “, standartlashtirishga doir normativ hujjatlar, texnik ekspluatatsiya norma va qoidalari)” degan soʻzlar “ va standartlar) hamda temir yoʻl transportidan texnik jihatdan foydalanish qoidalari” degan soʻzlar bilan almashtirilsin. 3. 40-bandning 4-kichik bandi quyidagi tahrirda bayon etilsin: “4) fitosanitariya talablari, sanitariya qoidalari, normalari va gigiyena normativlari, ekologik normalar va qoidalar, veterinariya, veterinariya-sanitariya qoidalari va normalariga rioya qilishni talab qiladigan yuklarni ushbu norma va qoidalarga rioya qilishni talab qilmaydigan yuklar bilan birga tashish;”. 4. 340-band quyidagi tahrirda bayon etilsin: “340. Goʻsht va goʻsht mahsulotlarini tashish oziq-ovqat xavfsizligiga doir qonunchilik hujjatlari hamda amaldagi sanitariya qoidalari, normalari va gigiyena normativlari talablariga muvofiq amalga oshiriladi.”. 5. 486-bandning birinchi xatboshisidagi “, standartlashtirishga doir normativ hujjatlar, texnik foydalanish (norma va qoidalari)” degan soʻzlar “va standartlar) hamda temir yoʻl transportidan texnik jihatdan foydalanish qoidalari” degan soʻzlar bilan almashtirilsin.
Oʻzbekiston Respublikasi Prezidenti huzuridagi Ijtimoiy himoya milliy agentligi tizimidagi tibbiy-ijtimoiy muassasalarda pullik xizmat koʻrsatish tartibi toʻgʻrisidagi nizomning 19-bandiga oʻzgartirish kiritish haqida
(order, 2025-10-08)

Oʻzbekiston Respublikasi Prezidentining 2025-yil 30-yanvardagi PF-17-son “Aholini ijtimoiy himoya qilish tizimini moliyalashtirish tartib-taomillarini takomillashtirish toʻgʻrisida”gi hamda 2025-yil 8-maydagi PF-84-son “Kambagʻal oilalarni davlat tomonidan ijtimoiy qoʻllab-quvvatlash tizimini yanada takomillashtirish toʻgʻrisida”gi farmonlariga muvofiq buyuraman: 1. Oʻzbekiston Respublikasi Tibbiy-ijtimoiy xizmatlarni rivojlantirish agentligi direktorining 2022-yil 31-martdagi 52-ICH-son buyrugʻi (roʻyxat raqami 3360, 2022-yil 1-aprel) (Qonunchilik maʼlumotlari milliy bazasi, 01.04.2022-y., 10/22/3360/0260-son) bilan tasdiqlangan Oʻzbekiston Respublikasi Prezidenti huzuridagi Ijtimoiy himoya milliy agentligi tizimidagi tibbiy-ijtimoiy muassasalarda pullik xizmat koʻrsatish tartibi toʻgʻrisidagi nizomning 19-bandi quyidagi tahrirda bayon etilsin: “19. Oʻzbekiston Respublikasi Prezidentining 2021-yil 25-martdagi PF-6195-son “Keksalar va nogironligi boʻlgan shaxslarni ijtimoiy qoʻllab-quvvatlash, Ijtimoiy qoʻllab-quvvatlash markazlari va “Muruvvat” internat uylari tizimini yanada rivojlantirish toʻgʻrisida”gi Farmonining 121-bandiga muvofiq, pullik xizmatlar uchun toʻlangan mablagʻlarning 2 foizi Agentlikning budjetdan tashqari hisobvaragʻiga yoʻnaltiriladi hamda Agentlik direktori ushbu mablagʻlarni Agentlik tizimidagi tashkilotlar oʻrtasida taqsimlash huquqiga ega. Pullik xizmatlar uchun toʻlangan mablagʻlarning 2 foizini Agentlikka yoʻnaltiruvchi tibbiy-ijtimoiy muassasalar roʻyxati Agentlik direktori tomonidan tasdiqlanadi. Pullik xizmatlar uchun toʻlangan mablagʻlarning 2 foizi Agentlikning budjetdan tashqari hisobvaragʻiga yoʻnaltirilishi har oy uchun keyingi oyning 5-sanasiga qadar amalga oshiriladi.”. 2. Mazkur buyruq Oʻzbekiston Respublikasi Iqtisodiyot va moliya vazirligi hamda Sogʻliqni saqlash vazirligi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi.